A BIZOTTSÁG (EU) 2022/1265 VÉGREHAJTÁSI RENDELETE

(2022. július 20.)

a rózsarozetta-vírus Unióba történő behurcolásának és Unión belüli elterjedésének megelőzését célzó intézkedések megállapításáról

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 30. cikke (1) bekezdésére,

mivel:

(1) A rózsarozetta-vírus (a továbbiakban: meghatározott károsító) és vektora, a Phyllocoptes fructiphilus jelenleg nem szerepel sem az (EU) 2019/2072 bizottsági végrehajtási rendelet (2) II. mellékletében uniós zárlati károsítóként, sem pedig a IV. mellékletében uniós vizsgálatköteles nemzárlati károsítóként. A meghatározott károsító és vektora tudvalevőleg nincs jelen az Unió területén.

(2) Az Európai és Földközi-tenger melléki Növényvédelmi Szervezet (EPPO) (3) 2018-ban elemezte a károsítók jelentette kockázatokat, és kimutatta, hogy a meghatározott károsító és annak káros hatásai jelentős növényegészségügyi problémát jelenthetnek az Unió területére nézve, különösen valamennyi rózsafaj termesztését illetően.

(3) A meghatározott károsító által az Unió területére jelentett jelentős növényegészségügyi aggály miatt elfogadásra került az (EU) 2019/1739 bizottsági végrehajtási határozat (4), amely meghatározza a Rosa spp. vetőmagoktól eltérő, olyan harmadik országokból (Kanada, India és az Egyesült Államok) származó növények (a továbbiakban: meghatározott növények) Unióba történő behozatalára vonatkozó követelményeket, amelyekben a meghatározott károsító ismerten előfordul, valamint az Unióba történő behozatalukkor elvégzendő hatósági ellenőrzéseket. Az említett végrehajtási határozat előírja a meghatározott károsító Unió területére történő behurcolásának tilalmát, a meghatározott károsítónak és meghatározott vektorának az Unióban való feltételezett jelenlétére vonatkozó információk azonnali benyújtását, valamint a károsító Unió területén való jelenlétének felmérésére vonatkozó szabályokat.

(4) Az említett végrehajtási határozat elfogadása óta nem jelentették fertőzött meghatározott növények feltartóztatását az Unió területére történő behozataluk vagy azon belüli szállításuk során. A meghatározott károsító azonban továbbra is terjed Kanadában, Indiában és az Egyesült Államokban.

(5) Az EPPO elemzésének következtetései ma is érvényesek. Az elemzés azt mutatta, hogy a meghatározott károsító Unióba való bejutásának és megtelepedésének, az Unióban való elterjedésének és az Unióra gyakorolt hatásának, valamint az Unió területét érintő növényegészségügyi kockázatnak a valószínűsége nagynak tekinthető.

(6) Emellett az EPPO elemzésében jelzett növényegészségügyi aggályok az (EU) 2019/1739 végrehajtási határozat elfogadása óta fokozódtak, mivel a meghatározott növényeket egyre nagyobb mennyiségben importálják az Unióba olyan harmadik országokból, ahol a meghatározott károsító jelenléte növekszik.

(7) A Bizottság megállapítja, hogy a meghatározott károsító megfelel az (EU) 2016/2031 rendelet I. melléklete 3. szakaszának 2. alszakaszában meghatározott kritériumoknak.

(8) Az említett tények alapján a becslések szerint közvetlen veszély áll fenn a meghatározott károsítónak az Unió területére való bejutása és Unión belüli elterjedése tekintetében, kivéve, ha az (EU) 2019/1739 végrehajtási határozatban előírt, 2022. július 31-ig alkalmazandó és a meghatározott károsító Unió területére való bejutásának megakadályozásában hatékonynak bizonyult intézkedések továbbra is érvényben maradnak.

(9) Ezért helyénvaló e rendeletben rendelkezni azokról az intézkedésekről, amelyeket 2022. augusztus 1-jétől alkalmazni kell annak érdekében, hogy biztosított legyen az Unió területének a meghatározott károsítóval szembeni folyamatos védelme.

(10) Ezt a rendeletet 2024. július 31-ig kell alkalmazni. Erre az alkalmazási időszakra a meghatározott károsító helyzetének meghatározására irányuló teljeskörű kockázatértékelés elvégzéséhez van szükség.

(11) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Fogalommeghatározások E rendelet alkalmazásában: a) „meghatározott károsító”: a rózsarozetta-vírus; b) „meghatározott növények”: a Rosa spp. Kanadából, Indiából vagy az Egyesült Államokból származó növényei – a vetőmagok kivételével; c) „meghatározott vektor”: a Phyllocoptes fructiphilus.

2. cikk A meghatározott károsítóra vonatkozó tilalom A meghatározott károsító nem hozható be az Unió területére, ott nem szállítható, nem tartható, nem szaporítható és nem engedhető ki.

3. cikk A meghatározott károsító vagy meghatározott vektorának feltételezett jelenlétére vonatkozó tájékoztatás A tagállamok gondoskodnak arról, hogy az Unió területén minden személyt, akinek olyan növények vannak a birtokában, amelyek a meghatározott károsítóval vagy annak meghatározott vektorával fertőzöttek lehetnek, azonnal tájékoztassanak a meghatározott károsító vagy annak meghatározott vektora tényleges vagy feltételezett jelenlétéről, a lehetséges következményekről és kockázatokról, és a meghozandó intézkedésekről.

4. cikk Felmérések Az illetékes hatóságok éves felméréseket végeznek a területükön a meghatározott károsító és a meghatározott vektor gazdanövényeken való előfordulásának kimutatása érdekében. E felméréseknek mintavételeket és vizsgálatokat is magukban kell foglalniuk, és megalapozott tudományos és műszaki elveken kell alapulniuk a meghatározott károsító és a meghatározott vektor lehetséges azonosítása érdekében. A tagállamok minden év április 30-ig értesítik a Bizottságot és a többi tagállamot az előző naptári évben végzett felmérések eredményeiről.

5. cikk A meghatározott növények Unió területére történő behozatalára vonatkozó követelmények (1) A meghatározott növények csak akkor hozhatók be az Unió területére, ha azokat olyan növényegészségügyi bizonyítvány kíséri, amelynek a „Kiegészítő nyilatkozat” rovatában az alábbi nyilatkozatok egyikét tartalmazó hatósági nyilatkozat szerepel: a) a meghatározott növényeket a meghatározott károsítótól mentes, a származási harmadik ország nemzeti növényvédelmi szervezete által nyilvántartásba vett és felügyelt területen termesztették, és kiegészítésül feltüntetik a terület nevét a „származási hely” rovatban; b) az ültetésre szánt meghatározott növények esetében az, hogy: i. olyan termőhelyen termesztették őket, ahol az utolsó termesztési idény kezdete óta nem észlelték sem a meghatározott károsító, sem a meghatározott vektor tüneteit, és ii. az Unió területére történő behozataluk előtt mintát vettek belőlük és megvizsgálták őket a meghatározott károsító tekintetében, és e vizsgálatok alapján a meghatározott károsítótól mentesnek találták őket; c) az ültetésre szánt növényektől eltérő, meghatározott növények esetében az, hogy: i. olyan termőhelyen termesztették őket, ahol az utolsó termesztési idény kezdete óta nem észlelték sem a meghatározott károsító, sem a meghatározott vektor tüneteit, és ii. megvizsgálták őket, és a meghatározott vektor jelenléte vagy a meghatározott károsító tüneteinek előfordulása esetén az Unió területére történő behozataluk előtt mintát vettek belőlük és megvizsgálták őket a meghatározott károsító tekintetében, és e vizsgálatok alapján a meghatározott károsítótól mentesnek találták őket; d) a meghatározott növényeknek a meghatározott károsítótól nem mentes területről származó szövettenyészetei esetében az, hogy olyan anyanövényekből állították elő őket, amelyeket megvizsgáltak a meghatározott károsító tekintetében, és a meghatározott károsítótól mentesnek találtak. (2) A meghatározott növények csak akkor hozhatók be az Unió területére, ha azokat oly módon kezelik, csomagolják és szállítják, amely révén megelőzhető a meghatározott vektor által okozott fertőzés.

6. cikk Hatálybalépés és alkalmazás Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2022. augusztus 1-jétől 2024. július 31-ig kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. július 20-án. a Bizottság részéről az elnök Ursula VON DER LEYEN

(1) HL L 317., 2016.11.23., 4. o.

(2) A Bizottság (EU) 2019/2072 végrehajtási rendelete (2019. november 28.) a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet egységes végrehajtási feltételeinek megállapításáról, valamint a 690/2008/EK bizottsági rendelet hatályon kívül helyezéséről és az (EU) 2018/2019 bizottsági végrehajtási rendelet módosításáról (HL L 319., 2019.12.10., 1. o.).

(3) EPPO (2018) Pest risk analysis for Rose rosette virus and its vector Phyllocoptes fructiphilus (A rózsarozetta-vírus károsítóra és vektorára, a Phyllocoptes fructiphilus-ra vonatkozó kockázatelemzés). EPPO, Párizs. Elérhető a https://gd.eppo.int/taxon/RRV000/documents címen.

(4) A Bizottság (EU) 2019/1739 végrehajtási határozata (2019. október 16.) a rózsarozetta-vírus Unióba történő behurcolásának és Unión belüli elterjedésének megelőzését célzó szükséghelyzeti intézkedések megállapításáról (HL L 265., 2019.10.18., 12. o.).